All Kinds of Everything

«All Kinds of Everything» (norsk oversettelse: alle slag av alt) er en irsk slagerballade som vant Eurovision Song Contest 1970 for Irland. Sangen ble sunget av Dana, mens melodi og tekst er skrevet av Danny Lindsay og Jackie Smith. Dette var Irlands første seier i konkurransen, og balladen ble en stor kommersiell suksess etter konkurransen. Blant annet toppet den singellistene i Irland, Belgia og Storbritannia.


== Eurovision Song Contest ==
«All Kinds of Everything» var ett av åtte bidrag som deltok i den irske nasjonale finalen søndag 1. mars. Der vant sangen en klar seier og ble Irlands bidrag til Eurovision Song Contest 1970 i Amsterdam 21. mars.I den internasjonale finalen deltok bare tolv land. Blant annet hadde hele Norden trukket seg i protest mot konkurransens form og fordi fire land hadde vunnet konkurransen året før. Dana var sist ut på scenen, og det var Nederlands egen dirigent, Dolf van der Linden, som dirigerte det irske bidraget.

På forhånd var Storbritannia favoritt med Mary Hopkin og sangen «Knock Knock, Who's There?». Avstemningen ble en kamp mellom Storbritannia og Irland, og til slutt vant «All Kinds of Everything» med 32 poeng – seks poeng foran Storbritannia.  
«All Kinds of Everything» var en langt roligere vinnerlåt sammenlignet med de mer energiske fremførelsene som hadde dominert Eurovision Song Contest årene før. Dette var Irlands første seier i Eurovision Song Contest, og siden har Irland vunnet ytterligere seks ganger. Med det er Irland det mestvinnende landet i Eurovision Song Contest. Bidraget var også politisk følsomt, siden Dana, som kom fra Derry i Nord-Irland, representerte republikken Irland og ikke Storbritannia. 
I teksten synger Dana synger om alle tingene som minner henne om kjæresten – enten det er måker, fiskere, fly, morgendugg eller postkort. Hun avslutter hvert vers med å si at «alle slag av alt minner meg om deg».


== Innspilling ==
Dana spilte inn «All Kinds of Everything» etter den nasjonale irske finalen. Arrangør var Phil Coulter, som hadde komponert de britiske Eurovision-sangene «Puppet on a String» og «Congratulations». Ray Horrock produserte singelen. Den ble utgitt 14. mars 1970 på selskapet Rex, der Dana tidligere hadde utgitt fire singler. Rex ble senere en del av plateselskapet Decca Records.«All Kinds of Everything» ble en stor hit i Irland allerede før den internasjonale finalen. Den gikk også til topps på singellistene i Belgia og Storbritannia, og det samlede salget av Danas «All Kinds of Everything» er anslått til to millioner eksemplarer. Singelen ble også utgitt i Australia, men ble mindre populær enn coverversjonen med vokalisten Pat Carroll fra Melbourne.


== Annet ==

I 1997 deltok Dana – under sitt fulle navn, Dana Rosemary Scallon – i det irske presidentvalget. Under valgkampen ba Independent Television & Radio Commission at irske radiostasjoner om ikke å spille sangen, siden det kunne gi Scallon en fordel overfor de andre kandidatene. Stasjonene som likevel valgte å spille sangen, ble bedt om å redusere dekningen av Danas kandidatur med tre minutter for hver gang de spilte låten (som er tre minutter lang).Under valget ble journalist Vincent Browne kritisert for å ha intervjuet Dana på en konfronterende måte. Hans unnskyldning tok form av en fremføring av «All Kinds of Everyting» under en påfølgende paneldiskusjon på radio.


=== Bøker, coverversjoner og skuespill ===
Dana kalte sin selvbiografi fra 2007 for All Kinds of Everything.
Skuespillet A Scull for Connemara av Martin McDonagh bruker Danas «All Kinds of Everything». Platen spilles under en scene hvor en hodeskalle blir slått til pulver med en hammer.
En raskere, 8 bit-versjon av «All Kinds of Everything» er med i videospillene Magic Jewelry og Crush Roller.
Sinéad O'Connor og Terry Hill har spilt inn «All Kinds of Everything» på albumet A Song for Eurotrash (1998). Sangen er også med på O'Connors utgivelse Colloborations (2005).
Foster & Allen hadde en egen versjon på albumet The Songs That Sold a Million (2001).
I programmet Saturday Live, sendt 19. desember 1999, sa Gavin Friday til Dana at hans første offentlige opptreden var å synge «All Kinds of Everything» under sin tantes bryllupsfest da han var ti år gammel.


== Norsk versjon ==
Fredrik Friis har skrevet en norsk tekst. Den norske tittelen er «Alt det jeg ser omkring».


=== Innspilling ===
Kirsti Sparboe. Utgitt på singelen Triola TN 573 i 1970.


== Listeplasseringer ==
Listeplasseringer for «All Kinds of Everything», fremført av Dana:


== Referanser ==